
Katonai magánvállalatok - Az Executive Outcomes és a Blackwater tevékenységének bemutatása 

A dolgozat a katonai magánvállalatok kialakulását, alkalmazását illetve előnyeiket és hátrányaikat mutatja be. Mindezt az elmúlt húsz év általam legérdekesebbnek tartott két szereplője, az Executive Outcomes-t és a Blackwater USA tevékenységén keresztül vizsgáltam meg. Úgy gondolom, hogy a két cég között sok párhuzam vonható annak ellenére, hogy szakmai szempontokból egészen más feladatok ellátására hivatottak és tipológiailag is külön kategóriákba sorolhatók. A két cég összehasonlítását esettanulmányok vizsgálatán keresztül mutatom be, hogy teljesebb képet adhassak a „Circuit”-ről, vagyis a magánvállalatok világáról.
Egy rövid történelmi áttekintés után bemutatom azokat a 20. század végén bekövetkező nemzetközi és regionális változásokat, melyek előidézték a katonai magánvállalatok újbóli elterjedését és az üzletág rohamos gyarapodását. A téma megértéséhez szükséges a cégek általános bemutatása és rendszertani besorolása, amely egyértelműsíti a különbözőségeiket. Részletesen kitérek az Executive Outcomes katonai erőt biztosító magáncég működésére és Sierra Leone-i megbízatására, illetve ismertetem a Blackwater katonai biztonsági magáncég iraki és afganisztáni tevékenységét.
A dolgozat során megvilágítom a vállalatok pozitív és negatív oldalait. Ezen vállalatok alkalmazása számos problémát vet fel. Ezeket a jogi kérdéseken túl két nagyobb csoportra osztottam, ahol a vállalatok "külső" és "belső" problémáit elemeztem. A dolgozatom végén az általam megismert, témával kapcsolatos legfrissebb eseményeket, adatokat és információkat is taglalom. Dolgozatom megírása során törekedtem a közérthetőségre, a következetes felosztásra és a minél szélesebb körű információközlésre, hogy a lehető legteljesebb képet adjam a katonai magánvállalatokról. Ennek alátámasztására több táblázatot és grafikont is mellékeltem.
Témaválasztásom oka, hogy úgy tapasztaltam, hogy aktualitása ellenére hazánkban ez a jelenség még nincs benne a köztudatban és biztonságpolitikai, nemzetközi jogi, hadtudományi és számos más terület szempontjából érdekes kutatás alanyát képezheti a jelenség. Kutatásaimat megnehezítette, hogy nem csak a magyar nyelvű, de a nemzetközi szakirodalom száma is igen csekély, nehéz megbízható forrásokat, adatokat illetve információkat találni a vállalatok pontos tevékenységét illetően, hiszen ennek a szférának több okból sem célja a publicitás és a nyomon követhetőség.

 



